Svend Auken (S), 2004-12-14:
Da vi i Folketinget for ca. en uge siden diskuterede oprettelsen af Energinet Danmark, havde jeg lejlighed til at fremkomme med nogle meget kritiske bemærkninger om de forhandlinger, der var mellem det statsejede olie- og naturgasselskab DONG og så det jysk-fynske elsamarbejde Elsam.
Ved den lejlighed sagde jeg i Folketinget, hvor vigtigt det var, at vi fik en dansk energivirksomhed med en størrelse og med nogle ressourcer, så den kunne tage konkurrencen op med de giganter, der omgiver os, de store energikoncerner, der ligger uden om Danmark.
Jeg pegede på faren for, at en stor, vi kan godt sige det ligeud, svensk statsejet virksomhed, hundrede procent statsejet virksomhed, skulle få kontrol over hele produktionen i Danmark.
Jeg fremhævede, at det ville skade konkurrencen, og at det ville betyde, at et af de vigtigste udviklings- og styrkeområder i dansk erhvervsliv ville forsvinde fra Danmark og gå til Sverige.
Derfor var min opfordring, at parterne prøvede endnu en gang at sætte sig ned og se, om de ikke kunne finde en løsning.
Derfor var det jo glædeligt tidligt fredag morgen at få beskeden om, at nu var der etableret en aftale mellem DONG's ejer og Elsams ejerrepræsentanter i forhandlinger, og at man nu var gået i gang med diskussionen på Elsams side, ligesom vi har diskussionen her mellem de politiske partier i dag.
Jeg er utrolig glad for det resultat.
Det sikrer konkurrencen.
Det er slet ikke sandt, hvad der bliver sagt i offentligheden af kritisk art om, at nu har man skabt et monopol på det danske marked.
Tværtimod har vi skabt en aktør på det danske marked, der er i stand til at konkurrere med de udenlandske selskaber.
Vi har i dag fået regeringens tilsagn om i forbindelse med etableringen af Energinet Danmark, at man vil sørge for at investere i tilstrækkelig overførselskapacitet fra Danmark til udlandet, sådan at vi får en reel konkurrencesituation.
Så det er ikke mindre konkurrence, det er mere konkurrence.
Jeg er helt tryg ved konkurrencemyndighedernes gennemsyn af denne her sag, for den giver mere konkurrence og ikke mindre konkurrence på det danske marked.
Den giver altså også flere udviklingsmuligheder.
Hvad skal vi leve af i fremtiden?
Ja, et af de styrkeområder, vi givetvis får, bliver udvikling af vedvarende energi, energibesparelse.
Hvis ikke der er en stor faktor, en stor virksomhed med potentiale og overskud – og jeg er imponeret over det, som Elsam hidtil har leveret på dette område – så tror jeg ikke, det lykkes at udnytte denne styrkeposition.
Så kan vi ikke fastholde den førerposition, vi har i Danmark.
Så både ud fra et konkurrencesynspunkt og ud fra et industrielt udviklings- og beskæftigelsessynspunkt var den aftale utrolig fordelagtig.
Der skal sælges ud, det ved vi, sådan er konstruktionen bygget op.
Men vi har sikret et samfundsmæssigt flertal i de næste 10 år til beskyttelse af de infrastrukturinvesteringer, der er på det her område, og det er utrolig godt, at det er sket.
Jeg ser for mig en dynamisk dansk virksomhed med statsligt medejerskab, med medejerskab for forbrugerne og med private investorer, som skyder midler ind.
I den forbindelse kan udenlandske energivirksomheder jo byde ind og blive medejere af virksomheden, herunder også Vattenfall og andre koncerner omkring os.
Det er utrolig vigtigt, at man har dette perspektiv foran sig.
Vi har aldrig haft ønske om at skabe en ny statsejet virksomhed.
Vi vil have en levedygtig dansk virksomhed, som kan skaffe nye arbejdspladser og give den konkurrence, der er så hårdt brug for på markedet.
Derfor er min bøn, min indtrængende bøn, at de mennesker, der nu i dag sidder og diskuterer de her spørgsmål, tænker langsigtet og tænker klogt, at de selvfølgelig tænker på den store økonomiske gevinst, som der er udsigt til, men også tænker på det lange udviklingsforløb.
Vi kan kun fra Socialdemokratiets side sige, at vi vil være lykkelige den dag, hvor denne fusionsaftale bliver ført ud i livet, og vi vil gerne udtrykke anerkendelse både til finansministeren, hvis han kan tåle at høre det, og hans medarbejdere og DONG's medarbejdere og også udtrykke anerkendelse til Elsams forhandlere.
Vi er i Socialdemokratiet i øvrigt glade for, at det bliver en virksomhed, der bliver forankret i Jylland, samtidig med at man bevarer DONG's hovedsæde på Sjælland.
Vi tror alt andet lige – ikke for at fornærme sjællænderne – at den egentlige drivfjeder på det danske energiteknologiområde har ligget i Vestdanmark, og det er godt, at dette også bliver fastholdt.
Jeg har to bemærkninger til sidst: Den ene er, at finansministeren har sagt til udvalget, at det ikke er nødvendigt at ændre i lovforslag nr. L 99 på det her område, og det har vi selvfølgelig taget til efterretning, og vi har skrevet en fælles betænkning, som viser, at hele Folketinget minus Enhedslisten bakker op om det, der er sket her.
Det er godt.
Den anden bemærkning er en kommentar til det, Peter Høstgaard-Jensen er citeret for i et af de store dagblade i dag, hvor han siger, at dette kun er første skridt på vejen til en større nordisk fusion.
Jeg vil gerne sige ligeud: Det synspunkt deler jeg ikke.
Men det er jo en meget god illustration af, at selv med en fusion mellem Elsam og DONG får vi ikke i europæisk sammenhæng skabt nogen stor virksomhed.
Det er ikke noget stort, truende monopol, der tegner sig.
Det er en virksomhed lige akkurat stor nok til at kunne klare sig i konkurrencen, tror jeg.
Det er godt for konkurrencen, det er godt for Danmark, det er godt for beskæftigelsen.
Så midt i disse tider, hvor vi ofte bryder lanser, synes jeg, det er utrolig godt, at det her resultat er kommet hjem.